runetrust/blame-folketinget-dk huggingface dataset:
Anni Matthiesen (V), 2014-01-16:
Lad mig prøve at dreje det en gang og så spørge Enhedslistens ordfører: Tror Enhedslistens ordfører ikke godt, at forældre selv kunne være i stand til at vurdere, om det sted, hvor de måske gerne ville have deres barn i skole, have det passet, kunne være af en kvalitet, så den f.eks. passede fint til deres lille Peter?
Søren Egge Rasmussen (EL), 2022-09-28:
Når man i Aalborg har et kommunalt ejet kulkraftværk, som man gerne vil udfase, og hvor man i øjeblikket oplever at kunne sælge strøm fra til en høj pris, kan det jo være med til i det samlede billede at holde fjernvarmeprisen nede.
Jacob Buksti (S), 2004-05-18:
Lovforslaget sikrer derfor ikke naturskovene tilstrækkeligt, selv om disse er i en klasse for sig, hvad angår biologisk mangfoldighed. Herudover viser lovforslaget desværre med lysende klarhed miljøministerens manglende vilje til i virkeligheden at sikre naturen i skovene.
Jonas Dahl (SF), 2010-04-16:
Det, man kan opnå med en optagelsessamtale, er jo netop, at man rent faktisk kan gøre det klart for den studerende, hvad det er for nogle krav, hvad det er for nogle ønsker, man stiller fra universitetets side, men det kan også være, at den studerende rent faktisk kan få stillet nogle spørgsmål til, hvad det i øvrigt indbefatter at læse på det her studium.
Gitte Lillelund Bech (V), 2000-04-14:
Lovkomplekset fokuserer på at opkvalificere de kortuddannede, og det er positivt, specielt den øgede fokus på læse-, skrive- og regnefærdighederne, men tilsyneladende glemmer regeringen, at et videnssamfund ikke alene etableres ved et skuffesystem, hvor fokus er på at få de kortuddannede op på et højere niveau.
Kristian Jensen (V), 2017-05-04:
Jeg synes egentlig, det kunne være interessant bare at få at vide, hvad man vil, når nu man siger, at det er det her på Rigshospitalet, der ligesom er årsagen til, at man skal afskaffe effektiviseringskravet på 2 pct. uden at vide, hvad man skal sætte i stedet for.
Lea Wermelin (S), 2017-03-01:
Det er jo et udtryk for, at dem, der er tæt på borgerne, oplever, at det, som ministeren fremlægger som noget, der er afbalanceret, ikke er det, og at den største gevinst igen igen med regeringens politik ender med at lande hos dem, der har mest – i nogle af de nordsjællandske kommuner – og altså ikke gavner de boligejere, der er uden for de største byer.
Jakob Sølvhøj (EL), 2022-04-28:
Det peges der jo helt konkret på i forslaget, og jeg synes, det er utrolig vigtigt, at vi får lyttet til fagfolkene rigtig grundigt, og at vi får hørt de forskellige vinkler, der er på det, sådan at vi ikke drager forhastede konklusioner, men faktisk får tænkt os om. For vi skylder simpelt hen skolerne, daginstitutionerne og PPR'en at finde en rigtig løsning.
Kim Behnke (FRI), 2000-03-30:
Når folk ikke har råd til at købe nye, så er det fordi, hvis man går ned til motorcykelforhandleren og ser, hvad en ny motorcykel koster, og så går hen og ser, hvad en ny bil koster, ja, så oplever de fleste, at det nok er en større fordel at købe bilen.
Kristian Thulesen Dahl (DF), 2003-05-08:
Der var én kommune, de så ville bruge, hvor Enhedslisten havde sagt, at der var blevet skåret 4 mio. kr. Den ene million kunne de overhovedet ikke finde dokumentation for, så den måtte man skære væk - bare sådan lige i løbet af en eftermiddag, hvor man var i gang med at lave research, mens kamerabilen kørte af sted.
Line Barfod (EL), 2005-03-18:
Vi vil gerne under udvalgsarbejdet have belyst, hvor mange kontorer og afdelingskontorer der er i dag, og hvor mange man forventer fremover, for selvfølgelig betyder den fysiske afstand noget, især hvis man skal have samtaler igennem et længere forløb om, hvad der er bedst for børnene.
Jann Sjursen (KRF), 2002-11-14:
Det, der sker i det land, er stærkt kritisabelt. I den sammenhæng vil jeg også sige, at jeg er enig med de ordførere, der også tidligere i debatten har beklaget, at det ikke er lykkedes at få vedtaget resolutioner i forhold til Iran både i Menneskerettighedskommissionen i Genève og i forbindelse med FN's generalforsamling, og jeg mener, det er meget vigtigt, at der i forbindelse med sammentræderne i de pågældende fora næste år bliver vedtaget resolutioner mod Iran, også på dansk initiativ.
Kristian Thulesen Dahl (DF), 1999-01-28:
For hvis ikke hr. Estrup kan svare bekræftende på det spørgsmål, jamen så er der jo tale om, at man med det her arbejde, man igangsætter, i virkeligheden er i fuld sving med at muliggøre en større integration i EU med afgivelse af suverænitet fra dansk side til følge.
Anders Samuelsen (RV), 1999-05-21:
Jeg kunne godt tænke mig at spørge: Når nu der i hvert fald er et bredt flertal i Folketinget, som er enige om, at man kun griber ind i sådan en konflikt her, hvis der står væsentlige samfundsmæssige interesser på spil, og når man så samtidig får at vide fra sygeplejerskerne selv, at man ville have forventet, at i løbet af et par uger ville arbejdsgiverne have været så møre, at de var klar til forhandlinger, hvordan harmonerer det så med, at man på den anden side også får at vide - også fra SF's side - at der ikke er nogen væsentlige samfundsmæssige interesser, som bliver sat på spil?
Rasmus Stoklund (S), 2020-05-14:
Men der er det vigtigt at holde fast i, at der jo er en konjunktursikring indbygget i det her – altså listen og muligheden for at rekruttere er jo afhængig af, hvordan det ser ud ude i virksomhederne i de forskellige dele af landet, og det er derfor, de regionale arbejdsmarkedsråd er involveret.
Louise Frevert (DF), 2003-04-03:
Jeg vil gerne høre fra Venstres kulturpolitiske ordfører, om Venstre støtter de meldinger, Det Kongelige Teater er kommet med, hvor man påtænker - det var selvfølgelig kun et forslag, men noget, der er et forsøg og et forslag, har vi jo tidligere set hurtigt kan blive til noget permanent - at der skal være musicals, operetter og børneteater, og børneteater i en større udstrækning, end der er på nuværende tidspunkt.
Ole Birk Olesen (LA), 2014-12-04:
Hvis en virksomhed gerne vil leje et kontorlokale, og virksomheden gerne med udlejeren vil aftale, at der kan ske huslejeforhøjelser under bestemte vilkår, så bør det ikke være sådan, at Folketinget siger, at den aftale må ikke indgås – vi ved bedre.
Søren Søndergaard (EL), 2003-02-07:
Det er også det, regeringen siger er hovedomdrejningspunktet for regeringens integrationspolitik, og igen i det her forslag ser vi som i tidligere lovforslag, at det præsenteres med en række plusord: fleksibilitet, smidighed, tilpasning osv. Der, hvor det er rigtigt, støtter vi det, men der er bestemt også efter vores opfattelse knaster i det her forslag. F.eks. skriver regeringen i bemærkningerne, hvilke aktører der skal i spil for at få integrationen til at lykkes: Den enkelte udlænding selvfølgelig, som er forpligtet til at indgå kontrakt med kommunen; kommunerne, der skal sikre en større effektivitet i samspillet med udlændingene, aktiveringen og uddannelsen; uddannelsesinstitutionerne, som skal være mere aktive for at skabe kontakt mellem relevante virksomheder og udlændingen under integrationen.
Karen Hækkerup (S), 2013-04-10:
Som hr. Eyvind Vesselbo godt er bekendt med, har vi jo forlænget den kriminalitetsbekæmpende indsats – jeg tror, at det hedder lovforslag L 160 – hvor vi helt konkret er gået ind og har forlænget nogle af de indsatser, der ellers stod til at løbe ud.
Torben Lund (S), 1997-10-09:
Jeg håber, at også den debat må foregå på et seriøst grundlag, og at partier både til højre og til venstre for regeringen er parat til at tage ansvar, når det kommer til stykket, i stedet for at forfalde til almindelig populisme. Efter de første reaktioner har alle nu haft lejlighed til at sove på det.
Søren Søndergaard (EL), 2000-10-26:
Vi har sammen med Kristeligt Folkeparti og SF været med til at fremsætte et forslag til vedtagelse, og det forslag til vedtagelse synes vi er det, der bedst opsummerer det skridt videre, vi kan komme i denne her debat, og derfor skal vi selvfølgelig anbefale det til vedtagelse.
Mette Abildgaard (KF), 2023-05-15:
Vi søger lige nu ansvar i den kommende universitetsreform og prøver at få regeringen væk fra at kaste universiteterne ud i et stort eksperiment ved at omlægge så mange kandidatuddannelser, og vi er kommet med et konkret udspil til, hvordan man i stedet kunne gøre det.
Mike Legarth (KF), 2009-09-08:
Der er vel heller ikke nogen, der er i tvivl om, at vi har haft en enorm indflydelse på sundhedsområdet, hvor vi har en glimrende sundhedsminister, og på de mange forbedringer, der er sket, f.eks. med 130.000 flere operationer om året, flere ansatte, betydelig flere midler til rådighed.
Lotte Bundsgaard (S), 2003-09-09:
Det er virkelig noget, der skaber utryghed i de danske familier, at arbejdsløsheden stiger for øjeblikket, men i stedet for at gøre noget for at løse arbejdsløshedsproblemet, har regeringen valgt at bruge sine kræfter på at spare på dagpengene.
Karina Adsbøl (DF), 2021-06-01:
Og det betyder jo desværre også, at der somme tider kan gå mange måneder, hvor man ikke får den hjælp eller støttende indsats i hjemmet eller de hjælpemidler, som er nødvendige for ens livskvalitet og for, at man kan passe sit arbejde, eller for, at man kan få mulighed for at leve på nogenlunde samme vilkår som os andre.
Arne Toft (S), 2002-12-04:
Det kan så godt være, at mit næste spørgsmål er overflødigt, men jeg vil alligevel godt stille det: Kan ministeren bekræfte, at han offentligt ved flere lejligheder har tilkendegivet, at ændringer af reglerne med tilbagevirkende kraft ikke medfører, at nogle amter skal tilbagebetale allerede udbetalte beløb fra de der 1½ mia. kr.-puljer?
Bent Hindrup Andersen (EL), 1997-12-03:
Vores aftale rummede jo en afgift på den samlede forurening, og samtidig havde den også en klar retning imod omstillingen af landbruget til økologisk landbrug, mens den aftale, som er indgået med Venstre og De Konservative, alene koncentrerer sig om tabet i marken og altså ikke omfatter ammoniaktabet fra staldene og ikke indeholder nogen tilskyndelse til økologisk omstilling.
Torsten Schack Pedersen (V), 2005-04-20:
For yderligere at løbe processen i gang omkring udviklingen af øgede investeringer på alternative markedspladser indføres der med lovforslaget et midlertidigt fradrag på 5 pct. for institutionelle investorers investeringer i selskaber optaget til handel på en alternativ markedsplads.
Ulla Tørnæs (V), 2003-01-29:
Undervisningsministeriets beregninger viser, at de samlede udgifter kan udgøre op til 80 mio. kr. til SVU, hvis bare 5 pct. af de 20-24 årige i målgruppen og 3-4 pct. af de faglærte i målgruppen benytter tilbuddet.
Lene Espersen (KF), 2011-05-17:
Lad mig derfor slå et par ting fast: For det første fører dronningen ikke udenrigspolitik med tildeling af ordener; for det andet er det regeringen, der fører udenrigspolitikken; for det tredje er tildeling eller fravær af tildeling af ordener ikke udtryk for den danske regerings holdning til det politiske system, og det gælder også i den konkrete sag i forhold til Bahrain.
Jan E. Jørgensen (V), 2013-11-01:
Jeg kan godt forstå, at det måske er svært at sige fra talerstolen, men er man begejstret for, at der er den debat på Frederiksberg i Det Konservative Folkeparti, hvor man altså ikke vil sænke grundskylden, selv om man rent faktisk kunne have gjort det?
Peter Duetoft (CD), 2000-12-13:
Så vil jeg godt sige, at jeg godt ved, at der på hospitalerne er det der trekløver, men det, jeg også ofte tænker på, er, at når vi kommer ned på afdelingsniveau, så sidder der altså højtuddannede læger og udfylder skemaer stort set hele døgnet rundt i stedet for at medvirke til, at patienterne bliver behandlet ordentligt.
Jane Heitmann (V), 2021-05-19:
Derfor er vi også i Venstre overordentlig positive over for forslaget her, som vi mener er både empatisk og nødvendigt, for selvfølgelig skal der være plads til og også en ret til, at man kan sørge over tabet af et barn, ligesom vi også skal huske at være opmærksomme på søskende.
Frank Jensen (S), 2001-03-22:
Hvis vi ikke gør noget effektivt for at dæmme op og bekæmpe handel med mennesker, så vil det være et område, hvor de kriminelle netværk i verden vil se det som et lukrativt økonomisk område at sætte ind på. Det er også derfor, regeringen prioriterer området så højt, som vi gør, både nationalt og internationalt.
Nick Hækkerup (S), 2014-04-29:
Må jeg så også sige, for at gå til punkterne, som de er formuleret i beslutningsforslaget, at der ikke er nogen cannabisprodukter – altså, når jeg snakker om cannabisprodukter her, er det selvfølgelig ikke det godkendte lægemiddel – der er godkendt til behandling i Danmark.
Eigil Andersen (SF), 2012-03-29:
De har især til opgave at forklare eller oversætte andre lægers erklæringer om sygdom og helbred hos langtidssyge, og den hjælp til sagsbehandlerne til at forstå lægernes vanskelige ord er bl.a. aktuel, når man skal tage stilling til, om den pågældende borger skal have fleksjob eller førtidspension.
Lene Espersen (KF), 2001-02-28:
Men noget godt har de altså lært af det, og derfor er min bøn til hr. Kristen Touborg: Lad os da prøve at lære af de gode erfaringer, de har gjort, så vi får gjort rentabiliteten og effektiviteten større i dansk fiskeri og får lavet en dansk model, der også fungerer på internationalt plan.
Line Barfod (EL), 2008-04-09:
I sagen om skolelederen fra Beredskabsskolen har ombudsmanden været inde flere gange og klart afgjort sagen med, at der ikke kunne være sanktioner, fordi skolelederen havde brugt sin ytringsfrihed, men han har fået flere sanktioner, og til sidst er det endt med, at man simpelt hen har lukket hele den skole, han var leder af, så ikke kun han selv, men også hans medarbejdere ikke længere har den skole at arbejde på
Pernille Vigsø Bagge (SF), 2010-04-28:
Så det betyder altså, at det, når man laver de nationale test, og når man laver afgangsprøverne i folkeskolen, faktisk ikke kan forventes, at børnene kan leve op til det, prøven er udarbejdet efter, fordi rigtig mange børn simpelt hen ikke har haft det antal timer, de skal have ifølge loven.
Jakob Sølvhøj (EL), 2021-05-27:
Jeg synes, det lyder spændende med et værktøj til grønne prognoser, så jeg vil egentlig blot som det eneste spørgsmål høre: Vil SF ikke sammen med Enhedslisten være med til at skubbe på regeringen og børne- og undervisningsministeren, så vi får sat os omkring bordet og i fællesskab får diskuteret, hvordan vi politisk kan agere, sådan at vi understøtter den komplicerede planlægningsproces, som er nødvendig for at kunne få uddannelserne til at matche arbejdsmarkedets behov?
Kristian Thulesen Dahl (DF), 2000-05-25:
Jeg må sige, at der virkelig er udfoldet kreative tanker i forsøget på, at eurotilhængerne kan få et forslag til vedtagelse fremsat og få det vedtaget her i Folketinget for at undgå at tage stilling til det, som flere andre partier har bedt om at få partiernes stillingtagen til, nemlig sanktionerne imod Østrig. Men når vi nu ikke kan få det gennem et forslag til vedtagelse, så må fru Elisabeth Arnold selvfølgelig her fra talerstolen i stedet for kunne redegøre for de tanker, der pågår.
Søren Egge Rasmussen (EL), 2017-05-18:
Så er der nogle, der forsøger at negligere det her til, at det kun er 1 promille af de samlede sprøjtegifte og derudad, men samtidig er det jo nogle arealer, f.eks. omkring skoler og daginstitutioner, hvor der færdes mange mennesker; hvor der færdes børn, som kravler rundt på græsset, og som ikke skal udsættes for pesticider.
Lene Espersen (KF), 2010-05-21:
Vedrørende tegningesagen, som hr. Holger K. Nielsen også efterlyste flere ord på, vil jeg sige, at vi meget bevidst har forsøgt at lave en sikkerhedspolitisk redegørelse, hvor vi fokuserer på brede og mere generelle udviklingstræk, som skulle udgøre rammen for vores sikkerhedspolitik, og det betyder altså, at der ikke er en masse opremsninger af mange forskellige ting.
Lars Løkke Rasmussen (M), 2025-04-11:
Det er også derfor, jeg sådan undrer mig lidt over Det Konservative Folkeparti, for tænk, hvis man ligesom fulgte den der opskrift og sagde: Hov, vi sagde, at vi ville lave en aftale; nu har der været et præsidentvalg, så vi river det lige i stykker eller snakker om det om et år eller sådan noget.
Torsten Schack Pedersen (V), 2014-12-04:
Det ville da i hvert fald øge de danske virksomheders konkurrenceevne, og man kan sige, at hvis det er den måde, som Socialdemokratiet vil skabe vækst i Danmark på, altså ved at få andre lande til at indføre en NOx-afgift, så er det nok en rimelig langsigtet plan.
Else Theill Sørensen (KF), 2003-04-08:
Men vi kan med dansk lovgivning sørge for, at vi her i Danmark ikke understøtter den produktion af skind, der finder sted under de forfærdelige forhold, og derfor er vi i Det Konservative Folkeparti glade for dette lovforslag, som vil forbyde erhvervsmæssig indførsel og produktion af samt handel med skind og skindprodukter fra hunde og katte.
Sólbjørg Jakobsen (LA), 2025-05-21:
Det ved vi jo godt, og normalt er både Konservative og Liberal Alliance partier, som nogle gange får skudt i skoene, at man næsten skulle tro, vi gør alt det, som Dansk Industri beder os om, men lige her vil jeg sige, at vi alle sammen har et samfundsansvar: Hvis ikke det gavner vores samfund, bliver vi nødt til at tage den faktor med.
Torben Hansen (S), 2002-11-22:
Når man hører hr. Jørn Dohrmann, lyder det jo, som om vi har siddet og ruget over Wilhjelmudvalgets rapport i flere år. Jeg vil sige, at man måske rettere kunne sige flere uger, for rapporten blev offentliggjort september-oktober 2001, og så kom der altså et folketingsvalg i vejen, hvilket selvfølgelig er fint nok sådan rent grundlovsmæssigt, men resultatet skal jeg da i hvert fald beklage dybt også i forhold til naturpolitikken bagefter.
Hans Kristian Skibby (DF), 2019-10-10:
Der er nogle partier, som tidligere har siddet i regering, som ikke som udgangspunkt udviste den samme nidkærhed i forhold til at få etableret den her jernbaneforbindelse, som de partier, der oprindeligt deltog i aftalen om Togfonden DK, gjorde – og det var vel at mærke primært den første del af aftalen om Togfonden DK, hvor Dansk Folkeparti jo som det eneste blå parti valgte at gå med i den aftale, der blev indgået med den forrige regering.
Kim Edberg Andersen (NB), 2023-05-26:
For jeg synes faktisk, det langt hen ad vejen er et godt forslag, som gør, at vi bare bliver mere ordentlige over for de mennesker, der har allermest brug for det, og så overlever det danske samfund nok også, at der er nogle mennesker, som får lov til at gå videre med deres narkotika og et id-kort i lommen, hvis der gøres en indsats for, at de kommer ind i et system, der måske kan hjælpe dem ud på den anden side senere.
Morten Messerschmidt (DF), 2008-04-08:
Når EU med Charteret om Grundlæggende Rettigheder får adkomst til at regulere så vidtgående spørgsmål som feriepengerettigheder, arbejdstagerrettigheder, ret til uddannelse, ret til barselorlov osv., er det meget svært at få øje på, præcis hvor det er, Folketinget, Højesteret, regeringen og de øvrige danske statsinstitutioner og magtorganer har deres fremtidige beføjelser.
Karsten Hønge (SF), 2010-04-28:
Vi må have skærpet opmærksomhed om det her, netop nu hvor vi oplever en højere arbejdsløshed og har ikke mindre end 8.000 gode lyslevende eksempler derude på, at vi skal tage os af det her, nemlig den række af unge, der står og mangler en praktikplads.
Lars Løkke Rasmussen (V), 2002-11-27:
Den aftale, der er indgået på det amtskommunale område i sommer, er en aftale, der - også når den respekteres - rummer en betydelig realvækstmulighed, som er prioriteret og målrettet de indsatsområder, som denne regering er gået til valg på, og som heldigvis også er i god overensstemmelse med de indsatsområder, som amtskommunalpolitikere, som de er flest, tværpolitisk prioriterer, bl.a. et bedre og mere velfungerende sundhedsvæsen.
Søren Pape Poulsen (KF), 2017-05-09:
Og så se lidt mindre på, om der nu er nogle rockere eller bandemedlemmer, vi presser lidt her. Men det får vi lejlighed til at diskutere videre her om lidt og i de spørgsmål, der måtte komme under udvalgsbehandlingen, og som jeg selvfølgelig stiller mig til rådighed for at besvare.
Anne-Marie Meldgaard (S), 2005-04-29:
Ville det ikke være hensigtsmæssigt, at man den dag, man får sit afslag, får at vide: De og de ting skal der til for, at du overhovedet behøver at sende en ny ansøgning ind om familiesammenføring, i stedet for at vi kan opleve en ny sagsbehandling og en trækken tiden ud gang på gang?
Thomas Danielsen (V), 2014-04-10:
Jeg kunne godt tænke mig, at ordføreren kunne løfte sløret for, hvordan Enhedslisten gerne så, at man gik til værks, altså om det er noget, man skulle lave i fællesskab med andre lande, eller om det er et område, som Enhedslisten ønsker at Danmark skal gå foran på og begynde at stille krav på.
Kim Edberg Andersen (DD), 2024-05-22:
Lad os sige det på den her måde, at hvis man har en socialdemokratisk ordfører heroppe, der står og bliver lidt beklemt ved situationen om det med forvaltningsloven, kan jeg godt forstå det, for når vi fedter tingene ind i fancy ord som algoritmer, er det jo bare på godt nordjysk, at i stedet for at vi har en, der hedder Kurt, der får en ordre til at undersøge noget på en bestemt måde, får vi noget, vi kalder en algoritme til det, og så gælder det ikke rigtig.
Jonas Dahl (SF), 2011-04-06:
Vil ministeren ikke medgive, at det rejser en lang række problemer, ikke mindst med hensyn til den trafikale belastning, som det selvfølgelig vil give på motorvejsnettet, ikke mindst over Fyn, hvor der i forvejen er meget store belastninger, og at det netop er et problem, at man nu ikke fastholder den her anden vej over Kattegat ved at have en godsforbindelse, hvor noget af den tunge trafik kan komme over, og om det faktisk eventuelt ikke fremskynder behovet for en Kattegatforbindelse?
Elisabeth Geday (RV), 2005-04-19:
Vi skal være på dupperne, når EUKommissionen formulerer udkast til grønbøger og lignende, og i takt med at området i stigende grad overgår til EU-lovgivning i form af forordninger, er vi nødt til på et tidligere tidspunkt at få gjort vores holdninger klare over for de relevante EU-organer.
Orla Hav (S), 2011-02-24:
Problemet er jo så lidt, at hr. Per Ørum Jørgensen og andre siger, at de mangler nogle konkrete bud, og hvis vi så er alt for specifikke i forbindelse med nogle konkrete bud, så melder de samme sig og siger: Ja, nu går I jo ud og »pick the winners«, og det vil vi slet ikke have.
Dorit Myltoft (RV), 1998-11-03:
Det er for at holde fast i, at de nordiske lande stadig væk har en central opgave, og skal jeg nævne nogle af de opgaver, hvor vi kan gå ind, så er det hele bekæmpelsen af sult på globalt plan; men det er også at sikre alle børn retten til en grunduddannelse, at sætte ind over for børnearbejde og brug af børn i krige.
Merete Riisager (LA), 2019-03-13:
Hvis jeg skal sætte mig i den lokale bestyrelses sted, når den drøfter, om et udbud skal opretholdes, vil jeg vove den påstand, at beslutningen i høj grad handler om, hvorvidt der er et tilstrækkeligt elevgrundlag for at opretholde et lokalt udbud.
Per Clausen (EL), 2010-12-14:
I virkeligheden handler diskussionen vel om, at man ikke vil have en handlingsplan, at man ikke vil pålægge kommunerne nogen forpligtelse, og så handler det vel, når alt kommer til alt, om den sædvanlige diskussion, som gemmer sig bag de fleste debatter, og som oftest er argumentet for at tale om kommunernes selvstændighed, nemlig at man ikke vil løbe nogen som helst risiko for, at der kan blive statslige midler involveret i det her, eller at kommunerne kan argumentere for, at de har brug for flere penge til at løfte opgaven.
Margrethe Vestager (RV), 2013-02-28:
Det er meget tydeligt i det forslag til en kontanthjælpsreform, som regeringen har fremlagt, at der både er en økonomisk tilskyndelse, sådan at dem, der kan, tager en uddannelse på de vilkår, der nu gælder for det, nemlig SU-vilkår, og at der for dem, der har mødt større forhindringer i tilværelsen og kan være i en udsat og sårbar position, er plads til at gøre det ekstra, der skal til, for at tage de skridt, så man kan komme hen til uddannelsessystemet.